b'\n_START_ARTICLE_\nKvapusis k\xc4\x97nis\n_START_SECTION_\nPaplitimas\n_START_PARAGRAPH_\nSavaime paplit\xc4\x99s \xc5\xa0iaur\xc4\x97s Amerikos \xc5\xbeemyno vakar\xc5\xb3 pakrant\xc4\x97je. Tai JAV esan\xc4\x8diose Va\xc5\xa1ingtono, Oregono valstij\xc5\xb3 vakarin\xc4\x97se dalyse ir Kalifornijos valstijos \xc5\xa1iaur\xc4\x97s vakar\xc5\xb3 pakra\xc5\xa1tyje. Paprastai auga JAV esan\xc4\x8diuose Kaskadiniuose ir Ramiojo vandenyno pakrant\xc4\x97s kalnuose 300\xe2\x80\x931500 metr\xc5\xb3 auk\xc5\xa1tyje vir\xc5\xa1 j\xc5\xabros lygio ir retai kada aptinkami med\xc5\xbei\xc5\xb3 augimo riboje.\n_START_SECTION_\nMatmenys ir am\xc5\xbeius\n_START_PARAGRAPH_\nSavaiminio paplitimo areale paprastai u\xc5\xbeauga apie 40\xe2\x80\x9380 m auk\xc5\xa1\xc4\x8dio ir iki 220 cm, bet retai iki 2,7 m skersmens kamienu. Dabar auga auk\xc5\xa1\xc4\x8diausias 87,48 m auk\xc5\xa1\xc4\x8dio. Praeityje buvo \xc5\xbeinomas 99,06 m auk\xc5\xa1\xc4\x8dio medis, kuri sunaikino 1980 m. gegu\xc5\xbe\xc4\x97s 18 d. galingai i\xc5\xa1siver\xc5\xbe\xc4\x99s \xc5\xa0v. Elenos kalno ugnikalnis. Kitas, bet jau nud\xc5\xbeiuv\xc4\x99s buvo 89,9 m auk\xc5\xa1\xc4\x8dio, 192 cm kamieno skersmes, 87,7 m\xc2\xb3 t\xc5\xabrio._NEWLINE_Kvapieji k\xc4\x97niai gyvena daugiau kaip 300 met\xc5\xb3.\n_START_SECTION_\nPo\xc5\xbeymiai\n_START_PARAGRAPH_\nMed\xc5\xbeio laja siaura, k\xc5\xabginio pavidalo. Jauno med\xc5\xbeio \xc5\xbeiev\xc4\x97 lygi, pilk\xc5\xa1vai ruda, su sakingomis p\xc5\xabslel\xc4\x97mis. Subrendusi\xc5\xb3 med\xc5\xbei\xc5\xb3 \xc5\xbeiev\xc4\x97 tampa rausvai ruda, stora ir giliai rai\xc5\xbeyta. Kankor\xc4\x97\xc5\xbeiai yra patys did\xc5\xbeiausi i\xc5\xa1 vis\xc5\xb3 \xc5\xbeinom\xc5\xb3 k\xc4\x97ni\xc5\xb3 genties med\xc5\xbei\xc5\xb3, kuri\xc5\xb3 ilgis 10-24 cm ir 5-7 cm skersmens. S\xc4\x97klos 12 mm ilgio ir 6 mm plo\xc4\x8dio, rausvai rudos, o j\xc5\xb3 sparneliai truput\xc4\xaf ilgesni nei pati s\xc4\x97kla ir \xc5\xa1viesiai rudi.\n_START_SECTION_\nPanaudojimas\n_START_PARAGRAPH_\nMediena lengva, kieta, stipri, tad d\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 praeityje buvo naudojama l\xc4\x97ktuv\xc5\xb3 konstravime, darydavo i\xc5\xa1 medienos kop\xc4\x97\xc4\x8dias. Dabar mediena naudojama popieriaus pramon\xc4\x97je. Pats medis puo\xc5\xa1iamas kaip kal\xc4\x97din\xc4\x97 eglut\xc4\x97.'